alustus heinäkuu 2018

Hyvä seminaariväki!

Sata vuotta sitten Etelä-Savo oli rauhallinen ja syrjäinen maakunta, joka tempaistiin muun maan tapaan keskelle sotaisaa näytelmää. Näytelmää, jossa pääosaa esittivät vuoroin niin valkoiset kuin punaisetkin. Vien teidät, hyvät kuulijat, aikamatkalle sadan vuoden päähän. Käsittelen sisäistä turvallisuutta historian näkökulmasta vetäen kuitenkin välillä linkkejä nykypäivään. Ymmärtääkseen enemmän vuoden 1918 kauheita tapahtumia, on palattava ajassa taaksepäin vuoden 1917 puolelle. Tuolloin keväällä Venäjällä tsaarin valta kukistui, ja näin Suomeen syntyi valtatyhjiö. Tuota tyhjiötä varten oli niin työläisillä kuin porvaristollakin ajateltuna erilaiset tulevaisuuden näkymät. Nuo näkymät olivat aika kaukana toisistaan, ja vaikka välitysyrityksiä oli, niin ero vain jyrkkeni ja puoliskot loitontuivat yhä kauemmas toisistaan. Marraskuun yleislakon jälkeen oli selvää, että aseellinen yhteenotto oli edessä. Kyse oli enää siitä, milloin se alkaisi.

Sata vuotta sitten Suomessa elettiin vastakkainasettelun aikaa; porvaristo vastaan työläiset, Etelä-Suomi vastaan Pohjois-Suomi, tehdaskaupungit vastaan maaseutuvoittoinen muu maa, tehtaiden työntekijät vastaan työnantajat sekä yhteiskunnassa heikoimmassa osassa olleet vastaan ylemmät yhteiskuntaluokat. Edellä kuultiin yleistyksiä, mutta niissä oli kyllä paljon perääkin. Kansanvaltuuskunta lähetti agitaattoreita ympäri maata syksyllä 1917 levittämään punaista aatetta ja lietsomaan työväenyhdistyksen jäseniä tarttumaan aseisiin. Näin syntyivät aseelliset punakaartit. Agitaattorien puhe oli eräänlaista sen ajan vihapuhetta, jota tänään some – raivoksi myös kutsutaan. Ainakin Kotkan satama- ja sahatyöläisiin sekä Kymintehtaiden paperityöläisiin puheet iskivät lujasti, ja miehet lähtivät Savon rintaman taisteluihin innolla. Suurlakon myötä syksyllä 1917 levottomuudet, ryöstöt ja murhat, levisivät kaikkialle. Onko tänäkin päivänä paperityöläisillä ja satamaväellä kaikista tiukimpia vaatimuksia? Voisiko vielä jonain päivänä työmarkkinakiistat lakkoineen levitä konfliktiksi saakka kuten tapahtui sata vuotta sitten? Onko Suomi tässä mielessä aivan eri Suomi tänä päivänä?

Täytyy muistaa, että Suomi oli vielä vuonna 1917 osa Venäjää. Ja Venäjä oli mukana yhtenä osapuolena ensimmäisessä maailmansodassa. Vastustajana oli Saksa, jonne salaa oli Suomesta lähtenyt jääkäreitä aseelliseen sotilaskoulutukseen. Isossa kuvassa Suomi jäi pelinappulaksi kahden suurvallan väliin. Saksalaisten maihinnousu Hankoon nopeutti sodan päättymistä. Mannerheim ei Saksan avusta ilahtunut. Hän halusi kunnian itselle valkoisten kiistattomana päällikkönä. Tämä näkyi erityisen hyvin valtausparaatissa Helsingissä toukokuussa 1918. Historian saatossa Suomen katse on myöhemminkin kääntynyt Saksan puoleen. Ratkaisevaa apua on saatu sotilaallisessa tarkoituksessa, ja tietysti kaupan ja kulttuurin saralla Saksa on ollut Suomelle rauhan aikana tärkeä kumppani. Savon rintamalohko oli muuten ainut rintamasuunta, jossa taisteli kaksi tulevaa Suomen presidenttiä; Mannerheim ja Kekkonen.

Vaikka sota muutamaa isoa taistelua lukuun ottamatta muodostui lähinnä kahakoista, sitä käytiin lähes yhtä pitkään kuin myöhemmin talvisotaa. Sota oli varsinkin alussa kirjaimellisesti harrastelijoiden puuhastelua. Sotiminen oli innokkaiden vapaaehtoisten varassa. On syytä muistuttaa aikakauden oloista, jotka vaikuttivat sodan luonteeseen. Joukot olivat kouluttamattomia, komentosuhteet epäselviä, varusteet puutteellisia, eikä esimerkiksi nykyistä tieverkkoa ollut olemassa.

”Savon rata on poikki Hillosensalmen ja Mäntyharjun välistä.” Tällainen uutinen julkaistiin valtakunnan kaikissa lehdissä huhtikuun alussa 2018. Tismalleen samanlainen uutinen olisi voitu yhtä hyvin julkaista sata vuotta sitten! Sotaa Savossa käytiin pitkälti Savon radan varrella. Siksi sotaa täällä voidaan perustellusti kutsua rautatiesodaksi. Rautatieyhteys on tuonut maakuntaan paljon hyvää historian aikana, mutta tuona lyhyenä ajanjaksona se toi paljon pahaa Kymenlaaksosta kohti Etelä-Savoa. Maantieverkosto oli aivan mitätön ja niinpä rataverkko oli ylivoimaisesti nopein ja tehokkain tapa, jolla voitiin siirtää taistelevia joukkoja paikasta toiseen. Lisäväylinä toimivat metsäreitit, joita pitkin hevoset kuljettivat reessä pienen määrän miehiä ja aseita. Jotta punaisten eteneminen Kouvolasta kohti Mikkeliä kyettiin estämään, täytyi rataa rikkoa useasta eri kohdasta. Valkoiset räjäyttivät Korian sillan, Torasjoen sillan, ja laittoivat Hillosensalmen kääntösillan poikittain vieden kääntölaitteen mukanaan. Myöhemmin räjäytettiin vielä Kiepin silta useammankin kerran. Räjäytystöissä kunnostautuivat kouvolalainen varatuomari Martti Eklund ja muuan kemian ylioppilas, A.I. Virtanen, nobel-palkittu AIV-rehun keksijä. Todennäköisesti tänäkin päivänä mahdollisen konfliktin syttyessä olisivat tärkeässä osassa rataverkko, infra, liikenteen solmukohdat sekä huollon ja logistiikan keskukset.

Helmikuun alussa valkoiset olivat lukumäärältään pahasti alakynnessä. Molemmin puolin joukot olivat kuitenkin jo maaliskuun alkuun mennessä kasvaneet tuhatlukuisiksi. Muonittaminen oli hankalaa, ja ainakin punaisten kerrotaan käyneen Mäntyharjun lähikylissä ryöstöretkillä. Majoitukseen ei ollut telttoja saati kasarmeja, vaan sivukylissä joukot majoittuivat hajallaan harvoissa taloissa. Niistä lähdettiin kahakoimaan, kun käsky kävi ”kuumentamaan lahtarien kylkeä” tai ”vannoen että punaisille ei armoa anneta”. Tehokkain ase jalkaväellä oli konekivääri, jota tuohon aikaan kutsuttiin kuularuiskuksi. Sodassa ja sen etenkin sen alkuvaiheissa yksi rintaman keskeisistä hahmoista oli valkoisten lentävää osastoa johtanut **Martti Eklund**, joka kävi herättelemässä mikkeliläisiä ruususen unesta sodan lähestymisestä. Mikkelissä punaiset oli tammikuun lopussa riisuttu aseista ilman laukauksia. Sen sijaan etelämpänä punakaarti oli voimissaan. Punaiset joukot, jotka olivat lähinnä työläisiä Kuusankoskelta ja Kotkasta, valtasivat Mäntyharjun kirkonkylän ja aseman seudun 7. helmikuuta. Kunnan keskustaa punaiset pitivät hallussaan 14. helmikuuta asti. Maaliskuun kutsunnat nostivat joukkojen sotilaallista tasoa valkoisten puolella. Punaisten puolella huhtikuussa toimeenpannut kutsunnat eivät onnistuneet samalla tavalla, mutta vielä huhtikuun lopulle asti punaiset jatkoivat taisteluja eteläisessä Mäntyharjussa ja Valkealassa. Tuolloin valkoiset olivat jo vallanneet Tampereen ja Helsingin ja saksalaiset nousseet maihin valkoisten avuksi. Katkera tappio häämötti punaisille, mutta yleistilanteesta huolimatta nämä eivät hevillä luovuttaneet.

Savossa molemmat osapuolet kävivät sotaa melko varovaisesti muihin sisällissodan tapahtumiin nähden. Silti rintamataisteluissa kuoli 863 sotilasta: punaisilta 473 ja valkoisilta 390. Mäntyharjun rintamalla henkensä menetti 349 suomalaista. Noin sadan arvioidaan tulleen tapetuksi taistelujen ulkopuolella. On selvää, että vain vähäinen osa murhista ja terrorista on tullut selvitetyksi sodan jälkeen. Kenttätuomioita tultiin jakamaan muualta Mäntyharjulle. Vastapuolta puhdistavista teloittajista ja propagandasta ei ollut pulaa. Sodassa mentiin puolin ja toisin pahasti yli kaikkien sodan sääntöjen ja lakien ja yli ymmärryksen. Viime vuosina on puhuttu, kuinka terrori on saapunut maahamme, esimerkiksi radikaalin jihadismin muodossa. No, ei se kyllä mikään uusi juttu ole, sillä jo sata vuotta sitten maassamme oli niin punaista kuin valkoistakin terroria! Ehkäpä sodan propagandaa edustaa tämän päivän maailmassa valeuutiset ja kyberuhkat.

Sota Savon rintamalla oli pääosin sisällissotaa, jossa suomalaiset ottivat mittaa toisistaan. Kuitenkin viikon ajan rintamalla punaisten riveissä oli tsaarin armeijan erikoisjoukko, jonka punapäällikkö Aleksei Osipov kävi pestaamassa Pietarista. Osipovia kutsuttiin Voikkaan Mannerheimiksi! Hän oli nimestään huolimatta suomalainen. Hänen sotataitonsa ja rohkeutensa tunnustettiin myös valkoisten puolella. Yhdessä vaiheessa sotaa Osipov vakuutti, että hän olisi heilahtamalla Mikkelissä, jos vain olisi kunnon pataljoona tukena. Osipov ei ehtinyt pakoon Venäjälle vaan päätti morsiamensa ja itsensä päivät saaressa Kotkan edustalla.

Erikoisjoukko, joka koostui tsaarin armeijan lättiläisistä palkkasotureista, aiheutti kauhua Savon radan tuntumassa Mäntyharjun alueella. Joukko syyllistyi ryöstöihin ja raakuuksiin. Joukko kärsi lyhyessä ajassa isot, noin 25 %:n tappiot, ja se luikki pakoon vieden mukanaan panssarijunankin! Olisiko tänä päivänä mahdollista, että rajan ylittäisi erikoisjoukkojen sotilaita, tunnuksettomia miehiä, jotka aiheuttaisivat lyhyessä ajassa paljon pahaa?

Suomi on ollut ensimmäisten maiden joukossa tuomitsemassa niitä maita, joissa on menneinä vuosikymmeninä käyty sisällissotaa ja joissa on käytetty lapsisotilaita, kuten esim. joissakin Afrikan länsirannikon valtioissa. Vähälle huomiolle kotimaan historian kerronnassa on kuitenkin jäänyt se seikka, kuinka paljon alle 18-vuotiaita sotilaita vuonna 1918 oli rintamalla valkoisten riveissä. Koulupojat lähtivät isänmaallisen tunteen pauloissa taisteluihin sankoin joukoin. Nuorin Mäntyharjun rintamalla kaatunut sotilas oli mikkeliläinen koulupoika Teemu Tancred Ihalainen, joka oli kuollessaan helmikuussa 1918 vain 15-vuotias. Ehkä tunnetuin lapsisotilas oli tasavaltamme myöhempi presidenttimme, Urho Kekkonen. Kekkonen taisteli ainoastaan 17-vuotiaana koulupoikana Kajaanin Sissien Etelä-Savon taistelukentillä. Kekkonen oli näkemässä Huruslahden arpajaisten seuraukset Varkaudessa ja johti teloitusryhmää Haminan valleilla toukokuussa. Kekkonen on merkinnyt päiväkirjaansa, kuinka syvän jäljen vuoden 1918 tapahtumat häneen jättivät. Voi vain arvata, kuinka moni lapsisotilas sai viiltävän syvät henkiset haavat vuosiksi eteenpäin rajujen taistelujen ja teloitusten seurauksena.

Muiden sotien tapaan myös sisällissota Savossa jättää tilaa vaihtoehtoisen historian kulun pohdiskelulle. Esimerkiksi punaisilla olisi ollut hetkensä hyökätä syvemmälle pohjoiseen kohti Mikkeliä ja Pieksämäkeä ja siten katkaisemaan valkoisten itä-länsi-suuntaisen ratayhteyden. Ylin sodanjohto kuitenkin empi siitä huolimatta, että käytössä oli panssarijuna, kuularuiskuja tai Kotkan Riennon hyväkuntoisia urheilijoita. Ehkä vihollisen voimat luultiin vahvemmiksi. Hetkittäin valkoiset olivat pahasti alakynnessä, ja jos punaisten Pietarista hankkima, kuuluisien **Rahjan** veljesten organisoima aselasti olisi tammikuussa päätynyt suunnitellusti Mikkeliin, olisi rintaman tasapaino voinut heilahtaa alussa punaisille otollisemmaksi.

Valkoiset voittivat sodan ja punaiset hävisivät sen. Tämä oli sodan lopputulos. Taistelujen loputtua punaisia kuoli vielä runsaasti vankileireillä ja teloituksissa. Mutta palasivatko valkoiset voittajafiiliksillä koteihinsa? Moni valkoinen oli rikki sisältä käsin. Kriisiapua ei silloin tunnettu eikä ryhmäterapioita pidetty. Moni valkoinen, joka taisteli Savon rintamalla, kuoli melko pian sodan jälkeen. Savon jääkäreitä komentanut ruotsalainen Gabriel Cronstedt kuoli vahingonlaukauksesta vuonna 1921, ja Mäntyharjun komppanian päällikkö Janne Sellman kuoli tapaturmaisesti nuorena asianajajana Terijoella vuonna 1931. Lisäksi yksi tärkeimmistä valkoisten päälliköistä, kouvolalainen varatuomari Martti Eklund syyllistyi kavallukseen toimiessaan Mikkelin pormestarina tullen erotetuksi tehtävästään vuonna 1925.

Sota jätti syvät arvet savolaisten sielun sopukoihin. Vuotavimmat haavat sota jätti työväestön keskuuteen Kuopiossa, Leppävirralla, Varkaudessa ja Mäntyharjulla. Porvareita nimiteltiin lahtareiksi ja työväestöä punikeiksi perheissä ja suvuissa, jotka olivat menettäneet läheisiään. Maakunta oli pahasti kahtiajakautunut. Urheilupiireissä näkyi hyvin myös tämä kahtiajako: Suomen Voimistelu- ja Urheiluliitto erotti työväestön urheiluseurat valtakunnallisesta liitosta, ja nämä muodostivat oman työväen urheiluliittonsa. Samoin se näkyi nuorisoseuran- ja työväentalon väen omissa toisistaan eriytyneissä riennoissa.

Savossa sotaa käytiin valkoisten puolella isänmaan ja suomalaisten arvojen säilyttämisen nimissä. Sodassa taisteltiin laillisuuden puolesta. Punaiset nähtiin sosialismin pauloihin harhautuneena joukkiona, joka ajoi bolsevikkivaltiota itänaapurimme tapaan tännekin. Punaiset edustivat rosvosakkia ja huligaanijoukkoa. Punaisten sotilaat tulivat pääosin Kotkasta ja Kymintehtailta. Punakaartiin kuulunut henkilö aloitti oman taistelunsa joko luottaen sosialismin voittoon tai sitten pakotettuna liittymään punakaartiin. Punaisten puolella sota ei ollut vapaussotaa vaan vallankumousta. Tuo vallankumous päättyi sotilaalliseen tappioon, teloituksiin ja lyhyeen tai pitkään eloon vankileireillä. Punaiset lähtivät taistoon yhteiskunnallisten ja sosiaalisten oikeuksien ajamiseksi. Sodan seurauksena nuo edellä mainitut asiat sitten muuttuivatkin.

Vuoden 1918 sodan muistamisen kulttuuri on kulkenut pitkän matkan meidän päiviimme asti. Sodan jälkeen niin valkoisilla kuin punaisillakin oli omat perinteensä, omat henkiset perintönsä ja omat, toisistaan hyvinkin erilaiset tavat muistaa tapahtumia. Valkoinen, virallinen Suomi pystytti pian sodan jälkeen Vapaussodan muistopatsaita kirkkojen viereen, ja sankarihautausmaaperinne syntyi, kun taas punaiset monin paikoin vaikenivat siitä, mitä oli tapahtunut. Valkoisten riveissä taistelleiden muistopäivää vietettiin toukokuussa noin 20 vuoden ajan, kunnes vuonna 1940 Mannerheim halusi eheyttää kansaa, ja nimesi päivän Kaatuneiden muistopäiväksi. Vasta uudelle vuosituhannelle siirryttäessä on yleistynyt muistamisessa tapa, että puhutaan tapahtuneista sovinnon ilmapiirissä. Sovinnon ja rauhan rakentaminen alkaa toisen ihmisen huomioimisesta, kunnioittamisesta, anteeksiannosta ja auttamisesta. Ymmärretään paremmin, että sota oli osa valtiomme syntyhistoriaa ja osa kipeää kasvutarinaa. Sota, joka ilmeisesti vain oli käytävä, että voimme olla siinä pisteessä, jossa tänä päivänä olemme.